OBH 5232/2002.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin
Az eljárás megindítása
Az állampolgári jogok országgyűlési biztosához eljuttatott beadványában a panaszos nehéz anyagi körülményeiről számol be, és azt sérelmezi, hogy Tarpa Önkormányzat Képviselő-testülete 2002. november 21-én kelt határozatával elutasította átmeneti segélykérelmét.
A határozat indoklása csak arra tért ki, hogy panaszos nem került létfenntartását veszélyeztető rendkívüli élethelyzetbe. A döntésben nem szerepelt, hogy milyen feltételek alapján lehet a segélyt megkapni, milyen jövedelmi és szociális viszony alapozza meg, hogy az állampolgár támogatást kapjon. Ugyanakkor a helyi rendelet előírásai sem szerepeltek az elutasító határozatban.
A fentiek alapján felmerült az Alkotmány 2. § (1) bekezdésében foglalt jogállamiságból fakadó jogbiztonsághoz, valamint a tisztességes eljáráshoz való joggal összefüggő sérelem gyanúja, ezért vizsgálatot indítottam.
A tényállás tisztázása érdekében megkerestem Tarpa község jegyzőjét, valamint bekértem az önkormányzat helyi rendeletét. 
Érintett alkotmányos jog
•	A jogállamiság elvéből fakadó jogbiztonsághoz való joggal összefüggésben a tisztességes eljáráshoz való jog [Alk. 2. § (1) bek.]
Alkalmazott jogszabályok
•	A szociális igazgatásról és a szociális ellátásokról szóló 1993. évi III. törvény
•	Tarpa Nagyközség Önkormányzata Képviselő-testületének 5/2000. (IV. 29.) számú rendelete
Megállapított tényállás
Tarpa Nagyközség Önkormányzat Képviselő-testülete a panaszos megélhetési gondjai miatt benyújtott átmeneti segélykérelmét a 488-7/2002. számú, 2002. november 21-én kelt határozatával elutasította. A határozat indoklása szerint „a képviselő-testület a helyi ismeretei alapján megállapította, hogy a kérelmező létfenntartását veszélyeztető rendkívüli helyzetbe nem került”.
A szociális igazgatásról és a szociális ellátásokról szóló 1993. évi III. törvény (a továbbiakban: Sztv.) III. címe rendelkezik a szociális rászorultságtól függő pénzbeli ellátásokról, így az átmeneti segélyről is:
„45. § (1) A települési önkormányzat képviselő-testülete a létfenntartást veszélyeztető rendkívüli élethelyzetbe került, valamint időszakosan vagy tartósan létfenntartási gonddal küzdő személyek részére a rendeletében meghatározott átmeneti segélyt nyújt. Átmeneti segély pénzintézeti tevékenységnek nem minősülő kamatmentes kölcsön formájában is nyújtható.
(2) Az átmeneti segély adható alkalmanként és havi rendszerességgel. Az alkalmankénti segély gyógyszertámogatásként, illetve az egészségbiztosítás által nem vagy csak részben támogatott egészségügyi szolgáltatás díjaként is megítélhető. A havi rendszerességgel adott átmeneti segély jövedelemkiegészítő támogatásként, rendszeres nevelési támogatásként, továbbá az önkormányzat rendeletében meghatározott más ellátási formaként is nyújtható.
(3) Elsősorban azokat a személyeket indokolt átmeneti segélyben részesíteni, akik önmaguk, illetve családjuk létfenntartásáról más módon nem tudnak gondoskodni, vagy alkalmanként jelentkező többletkiadások, különösen betegség, elemi kár miatt anyagi segítségre szorulnak.”
Tarpa nagyközség helyi rendelete 3. § h) pontja szerint „létfenntartási veszélyeztető helyzet: legalább hat hónap időtartamú keresőképtelenség, feltéve, hogy így a család havi nettó összjövedelme nem haladja meg az öregségi nyugdíj mindenkori legkisebb összegét”.
A panaszos családjával jelenleg a katasztrófavédelem által kijelölt lakásban lakik, mert a 2002. augusztusi árvíz idején tönkrement lakását nem lehet újjáépíteni (a tulajdonviszonyok rendezetlenek).
A panaszos 67 %-os munkaképesség-csökkenése miatt rendszeres jövedelemmel nem rendelkezik az Sztv. alapján rendszeres szociális segélyben részesül, melynek összege havonta 16.080 Ft.
A családba fogadott kiskorú unokája, és egy kiskorú saját gyermeke után kiegészítő családi pótlékot kap, melynek összege gyermekenként 4.800 Ft.
Továbbá az óvodás korú, családba fogadott unoka óvodai étkezési díját az önkormányzat 50 %-ban támogatja.
2002. évben a panaszos kétszer igényelt átmeneti segélyt: áprilisban és októberben, 2.000-2.000 Ft összegben, melyet ugyancsak megkapott. 
2002. év karácsonyán testületi döntés alapján családtagonként 1.000 Ft értékű - a panaszos háromtagú családjára tekintettel 3.000 Ft értékű - vásárlási utalványban részesült.

A vizsgálat eredményeképpen megállapítottam, hogy gondjai megoldása érdekében a panaszos jogosan fordult az önkormányzathoz, mert a szociálisan nehéz helyzetben lévő személyek, családok támogatása elsősorban az önkormányzat feladata. Azonban a véges keretek elosztása csakis helyi ismeretek, információk alapján lehetséges. Ennek érdekében a Sztv. előírásainak is megfelelően az ellátásokra jogosító feltételeket Tarpa Nagyközség Önkormányzat Képviselő-testülete az 5/2000. (IV. 29.) számú rendeletében szabályozta.
Mulasztott azonban a képviselő-testület, amikor a panaszos átmeneti segély iránti kérelmét elutasító határozat indoklásában csak arra tért ki, hogy nem került létfenntartását veszélyeztető rendkívüli élethelyzetbe. Ugyanakkor a helyi rendelet vonatkozó szakasza sem szerepelt az elutasító határozatban.

Tekintettel arra, hogy a feltárt jogsértés, a határozat formai kellékeinek hiánya, a tartalmi, jogosultsági kérdéseket nem befolyásolta, hiszen a panaszos és családja szociális helyzete tekintetében az önkormányzat képviselő-testülete naprakész információval rendelkezett, illetve folyamatos támogatásokat nyújtott, illetve nyújt, továbbá hogy az átmeneti járadék nem alanyi jogon járó ellátás és az árvíz-sújtotta térségben sok a létminimum alatt élő család, ezért az önkormányzat lehetőségei is korlátozottak, ajánlást nem teszek.
Azonban a feltárt jogsértés jövőbeni elkerülése érdekében az állampolgári jogok országgyűlési biztosáról szóló 1993. évi LIX. Törvény 17. § (1) bekezdésére hivatkozva nyomatékosan felhívom Tarpa Nagyközség Önkormányzata Jegyzőjének a figyelmét arra, hogy fokozatosan gondoskodjon hivatalában az államigazgatási eljárás általános szabályairól szóló 1957. évi IV. törvényben rögzített eljárásjogi szabályok, valamint a bennük testet öltő garanciák maradéktalan betartásáról.
A vizsgálatot lezártnak tekintem.

Budapest, 2003. március 7.

Lenkovics Barnabás